**Aizsardzības ministrijas grantu projektu konkursa nolikums**

**militāra vai divējāda lietojuma produktu**

**attīstības atbalstam 2025. gadā**

# KONKURSA APRAKSTS

##  Pamatojums

* + 1. Konkursa nolikums ir izstrādāts saskaņā ar Ministru kabineta 2024. gada 22. oktobra noteikumiem Nr. 664 “Kārtība, kādā Aizsardzības ministrija īsteno projektu konkursus militāru vai divējāda lietojuma produktu attīstības atbalstam” (turpmāk – MK noteikumi).
		2. Nolikums nosaka grantu projektu konkursa “Grantu projektu konkurss militāra vai divējāda lietojuma produktu attīstības atbalstam 2025. gadā” (turpmāk – Konkurss) norisi.
		3. Grants ir maksājums projekta īstenotājam (turpmāk – Finanšu atbalsts), lai projekta ietvaros īstenotu komercdarbību, kas veicina konkursa noteikto mērķu sasniegšanu.
		4. Finanšu atbalstu piešķir projekta iesniedzējam, kura projekta iesniegumu/izstrādi ir atbalstījusi Aizsardzības ministrija un ar kuru ir noslēgts granta līgums par projekta finansēšanu.

##  Konkursa mērķgrupa un mērķis

* + 1. Konkursa mērķis ir atbalstīt jaunu produktu un tehnoloģiju izstrādi, kā arī veicināt Latvijas aizsardzības un drošības industrijā ietilpstošo mazo un vidējo uzņēmumu inovācijas sekojošās prioritārajās jomās:
			1. ilglaicīgi un Latvijas apstākļiem pielāgoti pazemes militārie bunkuri;
			2. izturīgu saliekamo moduļu militārās mobilās ierakumu sistēmas ātrai aizsardzības nodrošināšanai;
			3. daudzfunkcionāli militārie aizsegi tehnikas aizsardzībai pierobežas objektos;
			4. prettanku mīnu ievietošanai pielāgotas akas.
		2. Atbalstu sniedz projektam, kurš atbilst tehnoloģiju gatavības (angļu val. *technology readiness level*, turpmāk – TRL) no ceturtā līdz astotajam līmenim (TRL4 – TRL8).

##  Pieejamais finansējums un prasības projekta iesniedzējam

* + 1. Konkursa kopējais pieejamais Latvijas valsts budžeta finansējums 2025. gadā ir EUR 2.400.000,00 (divi miljoni četri simti tūkstoši euro un 00 centi).
		2. Finanšu atbalstu komercdarbībai piešķir kā de minimis atbalstu balstoties uz līdzfinansējuma principu. De minimis atbalsts – komercdarbības atbalsts, kuru sniedz saskaņā ar Komisijas Regulu 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas Regula 2023/2831).
		3. Pamatojoties uz MK noteikumu 5. – 9. punktu, atbalsta saņēmējs ir atbildīgs par noteiktā maksimāli pieļaujamā atbalsta apmēra ievērošanu viena vienota uzņēmuma līmenī.
		4. Atbalsta saņēmējs ir atbildīgs par nepieciešamā līdzfinansējuma nodrošināšanu.
		5. Atbalsta intensitātes īpatsvars projektā ir 50% (piecdesmit procenti) no projekta attiecināmajām izmaksām. Atbalsta īpatsvaru var palielināt līdz 75% (septiņdesmit pieci procenti) no projekta attiecināmajām izmaksām, ja projekta īstenošana paredz pētniecības organizāciju iesaisti vai to pētniecības darba rezultātu izmantošanu, nodrošinot tehnoloģiju pārnesi un veicinot to komercializācijas potenciālu.
		6. Projekta iesniedzēja pieteiktajam projektam jābūt praktiski pielietojamam aizsardzības vai drošības jomā un ar skaidri identificējamu eksporta potenciālu.
		7. Ja projekta īstenošanā atbalsta saņēmējs plāno nodot darbu izpildi apakšuzņēmējiem darbu vairāk nekā 20% (divdesmit procenti) apmērā no Aizsardzības ministrijas piešķirtā finansējuma apjoma, atbalsta saņēmējam ir jāsaņem Aizsardzības ministrijas rakstveida saskaņojums.

# KONKURSA NOTEIKUMI

## Projektu iesniedzēji

* + 1. Projekta iesniegumu iesniegt un atbalstu var saņemt Latvijas Republikā reģistrēti komersanti.
		2. Finanšu atbalstu piešķir atbilstoši MK noteikumiem.

##  Projekta īstenošanas periods

* + 1. Par projekta īstenošanas sākumu uzskata datumu, kurā stājas spēkā starp Aizsardzības ministriju un atbalsta saņēmēju abpusēji parakstītais granta līgums.
		2. Projekta maksimālais īstenošanas ilgums nedrīkst pārsniegt trīs gadus.

##  Atbalsta apmērs

* + 1. Maksimālais atbalsta apmērs, ko var piešķirt projekta īstenošanai, ir EUR 300.000,00 (trīs simti tūkstoši euro un 00 centi).
		2. Projekta iesniedzējs projekta iesniegumā norāda līdzfinansējuma avotu un precīzu līdzfinansējuma summu, kādu prasa no Aizsardzības ministrijas.

##  Izmaksu atbilstība

* + 1. Attiecināmās izmaksas nosaka saskaņā ar MK noteikumu 26. punktu.
		2. Projekta iesniedzējs kopā ar projekta iesniegumu sagatavo projekta tāmi (nolikuma 3. pielikums) un finanšu izlietojuma plānu, tajos iekļaujot visas projekta īstenošanai nepieciešamās izmaksas. No konkursā pieejamajiem Latvijas Republikas budžeta līdzekļiem paredz segt tikai tās izmaksas, kuras saskaņā ar MK noteikumu 26. punktu ir noteiktas par attiecināmajām izmaksām.

# PROJEKTA IESNIEGUMA SAGATAVOŠANA UN IESNIEGŠANA

##  Projekta iesnieguma sagatavošana

* + 1. Konkursa sekretariāta funkcijas nodrošina Latvijas Nacionālās aizsardzības akadēmijas Aizsardzības tehnoloģiju un inovāciju centrs (turpmāk - ATIC).
		2. ATIC Aizsardzības ministrijas (turpmāk – AM) mājaslapā publicē paziņojumu par projekta iesniegumu pieņemšanas uzsākšanu un pārtraukšanu.
		3. ATIC AM mājaslapā publicē iesniegumu iesniegšanas kārtību, šo nolikumu ar pielikumiem.
		4. Projekta iesniegums ir dokuments, kurā projekta iesniedzējs detalizēti apraksta plānoto projektu. Lai pieteiktos dalībai konkursā, projekta iesniedzējs nosūta projekta iesniegumu atbilstoši nolikuma 3.3.2. punktā noteiktajai kārtībai.
		5. Projekta iesniedzējs konkursā var iesniegt vienu vai vairākus projekta iesniegumus.
		6. Projekta iesniedzējs sagatavo un komisijai iesniedz šādus dokumentus:
			1. projekta iesniegumu (1.pielikums);
			2. atbalstam pieteiktā produkta aprakstu un ar to saistītās biznesa idejas biznesa plānu (2.pielikums);
			3. projekta tāmi (3.pielikums);
			4. apliecinājumu par projekta realizēšanai nepieciešamo finanšu līdzekļu pieejamību (4. pielikums);
			5. informāciju, kas apliecina projekta iesniedzēja atbilstību MK noteikumu 18.1. apakšpunktā minētajām prasībām;
			6. uzskaites veidlapu par sniedzamo informāciju *de minimis* atbalsta piešķiršanai saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem;
			7. deklarāciju par atbilstību MK noteikumu 2.3. apakšpunktā minētajām prasībām saskaņā ar normatīvajiem aktiem par kārtību, kādā komercsabiedrības deklarē savu atbilstību mazās un vidējās komercsabiedrības statusam;
			8. gadījumā, ja iesniedzējs – fiziska persona nav reģistrēta Iedzīvotāju reģistrā, tā iesniedz dokumentus, kas apliecina projekta iesniedzēja atbilstību MK noteikumu 18.4. apakšpunktā minētajām prasībām.
		7. Projekta iesniegumu raksta datorrakstā, korekti aizpildot visus pievienotos pielikumus.
		8. Projekta iesniegumu un tā pielikumus iesniedz latviešu valodā.
		9. Projekta iesniegumu paraksta persona, kurai ir pārstāvības (paraksta) tiesības vai pilnvarota persona. Projekta iesniegumam pievieno pilnvaras oriģinālu vai tās kopiju.
		10. Projekta iesniegumu sagatavo elektroniskā dokumenta formā, to noformējot atbilstoši Dokumentu juridiskā spēka likuma, Elektronisko dokumentu likuma un Ministru kabineta 2005. gada 28. jūnija noteikumu Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” prasībām. Projekta iesniegumu un visus pielikumus paraksta ar drošu elektronisko parakstu, kas satur laika zīmogu.
		11. Projekta iesnieguma lappuses un katru projekta iesnieguma pielikumu numurē.
		12. Projekta iesniedzējs, sagatavojot projektu, ievēro konkursa nolikumā noteiktās prasības un ir atbildīgs par projekta iesniegumā sniegto informāciju, veiktajiem norēķiniem un projekta īstenošanu kopumā.

## Projekta budžets un attiecināmās izmaksas

* + 1. Projekta budžets ir *euro* valūtā un tajā iekļauj visas pamatotās un projekta specifikai atbilstošās projekta īstenošanas izmaksas.
		2. Izstrādājot projekta budžetu, projekta iesniedzējs ievēro:
			1. attiecināmās izmaksas (projekta īstenošanas izmaksas un administratīvās izmaksas) saskaņā ar MK noteikumu 26. punktā noteikto attiecināmo izmaksu klasifikāciju;
			2. visus attiecināmos nodokļus un sociālās apdrošināšanas iemaksas.
		3. Projekta iesniedzējs ir atbildīgs par attiecināmo izmaksu pareizu aritmētisko aprēķinu. Ja aprēķinā ir aritmētiskas kļūdas, valsts budžeta finanšu līdzekļi apstiprinātajam projektam papildus netiek piešķirti.

##  Projekta iesnieguma iesniegšana

* + 1. Projekta iesniegumu iesniedz līdz 2025. gada 25. jūnija plkst. 12:00.
		2. Projekta iesniegumu sagatavotu elektroniskā dokumenta formā (parakstītu ar drošu elektronisko parakstu un satur laika zīmogu), nosūta ATIC uz e-pasta adresi atic@mil.lv un valters.lacis@mil.lv, e-pasta ailē “Temats” norādot “Granta projektu konkurss”, līdz konkursa nolikuma 3.3.1. apakšpunktā noteiktajam termiņam.
		3. ATIC izskata tikai tos projektu iesniegumus, kuri ir iesniegti konkursa nolikuma 3.3.1. apakšpunktā norādītajā termiņā.
		4. Projekta iesnieguma iesniegšanas termiņu uzskata par nokavētu gadījumā, ja projekta iesniegums elektroniskā dokumenta formā atbilstoši normatīvajiem aktiem par elektronisko dokumentu noformēšanu ir nosūtīts pēc konkursa nolikuma 3.3.1. apakšpunktā noteiktā termiņa beigām.
		5. Nekorekti noformēts vai nepilnīgs iesniegums vērtēts netiks, izņemot gadījumus, ja precizējumi un labojumi tiek iesniegti līdz nolikuma 3.3.1. punktā minētajam termiņam.

##  Projektu iesniegumu precizēšana un atsaukšana

* + 1. Projekta iesniedzējs var atsaukt projekta iesniegumu:
			1. līdz lēmuma par tā atbalstīšanu pieņemšanai, iesniedzot paziņojumu ATIC e-pasta formā uz e-pasta adresi atic@mil.lv un valters.lacis@mil.lv;
			2. pēc lēmuma par tā atbalstīšanu pieņemšanas, iesniedzot paziņojumu Aizsardzības ministrijā e-pasta formā uz e-pasta adresi pasts@mod.gov.lv .
		2. Projekta iesnieguma atsaukumam ir bezierunu raksturs, un tas izslēdz projekta iesniedzēju no tālākās dalības konkursā.
		3. Projekta iesniedzējs līdz projektu iesnieguma iesniegšanas termiņa beigām var precizēt projekta iesniegumu, ATIC iesniedzot paziņojumu elektroniskā formā. Paziņojumu noformē atbilstoši nolikuma 3.1.10. punktam.

## Papildu informācija projekta iesnieguma sagatavošanai

* + 1. Ieinteresētajām personām ir tiesības saņemt papildu informāciju par izsludināto konkursu un konkursā iesniedzamajiem dokumentiem.
		2. Lai saņemtu papildu informāciju par konkursu, ieinteresētā persona var iesniegt ATIC iesniegumu ar jautājumiem par konkursu ne vēlāk kā desmit darba dienas pirms projektu iesniegšanas termiņa beigām. Iesniegumu ar jautājumiem par konkursu iesniedz elektroniski. Iesniegumus elektroniskajā formā ieinteresētā persona nosūta uz e-pasta adresi atic@mil.lv un valters.lacis@mil.lv ar norādi “Granta projektu konkurss”.
		3. Ieinteresētās personas nevar saņemt informāciju par citu personu projektu iesniegumiem un personām, kuras vērtēs konkursā iesniegtos projektus, izņemot vispārpieejamo informāciju, kuru var saņemt pēc tam, kad ir stājies spēkā lēmums par atbalsta piešķiršanu.

# PROJEKTU IESNIEGUMU ATLASE UN VĒRTĒŠANA

##  Projektu iesniegumu reģistrēšana

* + 1. ATIC reģistrē noteiktajā termiņā saņemtos projektu iesniegumus un piešķir tiem identifikācijas numuru.

##  Projektu iesniegumu pārbaude

* + 1. Pēc projektu iesnieguma reģistrēšanas un reģistrācijas numura piešķiršanas ATIC pārbauda, vai projektu iesniedzēju gadījumā nav iestājušies nosacījumi, kuru dēļ projekta iesniegumu noraida un tālāk nevērtē.
		2. ATIC noraida un tālāk nevērtē projektu iesniegumu, ja tā iesniedzējs neatbilst vismaz vienai no MK noteikumu 3. nodaļā noteiktajām prasībām.
		3. ATIC pārbauda, vai projektu iesniegumi ir noformēti atbilstoši konkursa nolikumā noteiktajām prasībām. Ja konstatē kādu neatbilstību (piemēram, nav kāda dokumenta, projekta iesniegums nav parakstīts vai tehniski noformēts, nav iesniegta projekta iesnieguma elektroniskā versija), ATIC vienu reizi pieprasa projekta iesniedzējam papildu informāciju, kura jāiesniedz trīs darba dienu laikā.
		4. Ja trīs darba dienu laikā projekta iesniedzējs nav sniedzis pieprasīto informāciju vai sniegtā informācija ir nepilnīga, projekta iesniegumu noraida un tālāk nevērtē.

##  Projektu iesniegumu vērtēšana

* + 1. Projektu iesniegumu vērtēšana tiek veikta trīs posmos.
		2. Pirmā izvērtēšanas posma ietvaros ATIC pārbauda, vai projekta iesniegums un tā pielikumi ir sagatavoti atbilstoši šī konkursa nolikuma 3. punkta prasībām. Tālākai vērtēšanai tiek virzīti tikai atbilstoši nolikumam sagatavotie un iesniegtie projektu iesniegumi.
		3. Otrā izvērtēšanas posma ietvaros Latvijas Republikas Nacionālo bruņoto spēku (turpmāk – NBS) un ATIC jomas speciālistu komisija vērtē projekta iesnieguma atbilstību konkursa mērķiem, sasniedzamajiem rezultātiem un vērtēšanas kritērijiem.
		4. Projekta iesniedzējam pēc NBS un ATIC jomas speciālistu komisijas pieprasījuma un ATIC paziņojuma saņemšanas jāierodas uz komisijas sēdi, lai sniegtu 10 minūšu prezentāciju un atbildētu uz jautājumiem par projekta iesniegumu. Komisijas sēdē var piedalīties arī Aizsardzības ministrijas pārstāvji.
		5. NBS un ATIC jomas speciālistu komisija vērtē projekta iesniegumu, piešķirot maksimāli 90 punktus atbilstoši šādiem vērtēšanas kritērijiem:
			1. produkta lietojamība aizsardzības un drošības nozarē – 10 (desmit) punkti no kopējā vērtējuma;
			2. projekta iesnieguma iesniedzēja vispārējā spēja attīstīt projektu (darbinieku kompetence un pieredze, līdzšinējās darbības jaunu produktu vai tehnoloģiju izstrādē) – 25 (divdesmit pieci) punkti no kopējā vērtējuma;
			3. produkta novitāte, tehnoloģiskā ietilpība, pētniecības organizāciju iesaiste – 40 (četrdesmit) punkti no kopējā vērtējuma;
			4. ekonomiskā ietekme uz projekta iesnieguma iesniedzēja turpmāko komercdarbību – 15 (piecpadsmit) punkti no kopējā vērtējuma.
		6. Trešā izvērtēšanas posma ietvaros Aizsardzības ministrijas Industrijas atbalsta komisija (turpmāk – IAK), izskatot NBS un ATIC jomas speciālistu komisijas sagatavoto vērtējumu, var piemērot vērtējuma korekciju ±10 (desmit) punktu apmērā, ja projekta iesniegums atbilst kādai no nolikuma 1.2.1. punktā noteiktajām prioritārajām jomām vai to kombinācijām. Prioritāro jomu kombināciju gadījumā iegūtie papildpunkti nesummējas.
		7. Aizsardzības ministrija ne vēlāk kā 60 (sešdesmit) darba dienu laikā pēc nolikuma 3.3.1. apakšpunktā noteiktā termiņa beigām pieņem lēmumu par projekta iesnieguma atbalstīšanu, atbalstīšanu ar nosacījumiem vai noraidīšanu.
		8. Ja projekta iesniegumu vērtēšana objektīvu iemeslu dēļ tiek aizkavēta, Aizsardzības ministrija lemj par vērtēšanas termiņa pagarināšanu. ATIC par šo lēmumu informē projekta iesniedzējus elektroniski.

# PROJEKTU ĪSTENOŠANA

##  Projektu apstiprināšana un līgumu slēgšana

* + 1. Aizsardzības ministrijas valsts sekretārs, pamatojoties uz Industrijas atbalsta komisijas sēdes protokolu, pieņem lēmumu par atbalsta piešķiršanu konkursa kārtībā izvēlētajiem projektiem, atbalsta piešķiršanu ar nosacījumiem vai atteikumu piešķirt atbalstu.
		2. Atbalstu piešķir to projektu īstenošanai, kuru projekta iesniegumi atbilst izvērtēšanas kritērijiem un izvērtēšanā ir ieguvuši augstāko punktu skaitu.
		3. Atbalstu piešķir līdz brīdim, kad konkursam paredzētais finansējums ir pietiekams.
		4. Ja projekta apstiprināšanas gaitā konstatē faktus un apstākļus, kas neietekmē izvērtēšanas komisijas vērtējumu, un kopējais projekta iesniegumam piešķirtais punktu skaits ir pietiekams, lai projektu atbalstītu, ATIC nolikuma 5.1.1. apakšpunktā minētajā lēmumā var ierosināt iekļaut nosacījumus, ka atbalstu piešķir, ja projekta iesniedzējs Aizsardzības ministrijas noteiktajā termiņā veic nepieciešamās izmaiņas projekta iesniegumā un iesniedz tās ATIC. Minētie precizējumi var ietvert šādus nosacījumus:
			1. novērst informācijas pretrunas dažādās projekta iesnieguma sadaļās;
			2. izslēgt neatbilstošās aktivitātes;
			3. precizēt projekta īstenošanas laika grafiku;
			4. novērst aritmētiskās kļūdas projekta budžetā;
			5. precizēt atsevišķas budžeta pozīcijas atbilstoši noteiktajiem izmaksu ierobežojumiem;
			6. samazināt izmaksas, kas pārsniedz vidējās tirgus cenas;
			7. izslēgt neattiecināmās izmaksas vai izmaksas, kas nav nepieciešamas projekta aktivitāšu īstenošanai;
			8. sniegt papildu informāciju, skaidrojumu vai pamatojumu, ja projekta iesniegumā iekļautā informācija ir nepilnīga, neskaidra vai pretrunīga;
			9. veikt citus labojumus, lai nodrošinātu projekta iesnieguma atbilstību normatīvajos aktos minētajiem nosacījumiem.
		5. Ja lēmumā par atbalsta piešķiršanu projektam ir iekļauti nosacījumi projekta iesnieguma precizēšanai un projekta iesniedzējs nav nodrošinājis lēmumā ietverto nosacījumu izpildi noteiktajā termiņā, lēmums par atbalsta piešķiršanu tiek atcelts.
		6. Aizsardzības ministrija lēmumu nosūta projekta iesniedzējam elektroniski.
		7. Aizsardzības ministrija piedāvā slēgt vienotas formas granta līgumu projekta iesniedzējam, kura projekta iesniegums ir atbalstīts finansēšanai.
		8. Gadījumā, ja projekta iesniedzējs pēc lēmuma saņemšanas par atbalsta piešķiršanu projekta īstenošanai atsakās slēgt granta līgumu, vai nav izpildījis nolikuma 5.1.4. apakšpunktā minētos nosacījumus, ministrija pieejamā finansējuma ietvaros piedāvā slēgt granta līgumu projekta iesniedzējam, kurš izvērtēšanā saņēmis nākamo augstāko vērtējumu un ir ticis noraidīts finansējuma trūkuma dēļ.

##  Informēšana par projekta īstenošanas gaitu

* + 1. Atbalsta saņēmējam ir pienākums informēt ATIC par projekta īstenošanas gaitu atbilstoši noslēgtajam līgumam vai pēc pieprasījuma, kā arī par izmaiņām (gan saturiskajām, gan finanšu) projekta īstenošanā.

##  Projekta uzraudzība

* + 1. ATIC uzrauga projekta īstenošanu saskaņā ar MK noteikumiem un noslēgto granta līgumu.

#  CITI NOTEIKUMI

* 1. Atbalsta saņēmējs garantē Aizsardzības ministrijai iespēju bez atlīdzības izmantot projekta īstenošanas laikā izstrādāto projekta rezultātu mācību, izstāžu vai prezentācijas vajadzībām nekomerciālos nolūkos.
	2. Atbalsta saņēmējs trīs gadus pēc projekta pabeigšanas nav tiesīgs atsavināt projekta īstenošanas laikā izstrādāto projekta rezultātu (prototipu) vai intelektuālo īpašumu bez Aizsardzības ministrijas rakstveida saskaņojuma.

**Pielikumi:**

**1.pielikums** “Projekta iesnieguma veidlapa”

**2.pielikums** “Atbalstam pieteiktā produkta aprakstu un ar to saistītās biznesa idejas biznesa plāns”

**3.pielikums** “Projekta tāme”.

**4. pielikums** “Apliecinājums par projekta realizēšanai nepieciešamo finanšu līdzekļu pieejamību”